ཡེ་ཤེས་མཁའ་འགྲོའི་གསང་མཛོད་ལས༔ ཁྲོས་
མའི་སྒོས་བསྐང་པདྨའི་ཕྲེང་བ་ཞེས་
བྱ་བ་བཞུགས་སོ༔
ཨེ་མ༔ ལྷ་རྣམས་དགྱེས་པའི་བསྐང་རྫས་རྣམས༔ ནམ་མཁའ་མཛོད་དུ་བྱིན་གྱིས་བརླབས༔ མ་མོ་མཁའ་འགྲོའི་ཐུགས་དམ་བསྐང༔ རྣལ་འབྱོར་ཉམས་ཆག་གསོ་བར་ཤོག༔ ས་མ་ཡ༔ སྔགས་དྲུག་ཕྱག་
རྒྱ་དྲུག་གིས་སྤེལ༔ ཧྲཱི༔ བདེ་ཆེན་ཆགས་བྲལ་པདྨ་འོད་འབར་བ༔ ཐབས་ཤེས་ཟུང་འཇུག་ཤེས་རབ་དབྱིངས་ཡུམ་བསྐྲུན༔ རྩ་འཁོར་གནས་དག་སྒེག་བཞད་
གླུ་གར་རོལ༔ རབ་འབྱམས་རྩ་གསུམ་རྒྱ་མཚོའི་ཐུགས་དམ་བསྐང༔ འདུལ་
བ་མདོ་དང་མངོན་པ་སྡེ་སྣོད་གསུམ༔ གནད་གསང་བཀྲོལ་འབྱེད་པཎ་གྲུབ་
ཡོངས་ཀྱི་རྗེ༔ མུ་སྟེགས་ཚར་གཅོད་འདྲེན་མཆོག་ཤཱཀྱའི་ཏོག༔ བསྐལ་བཟང་
སངས་རྒྱས་སྟོང་གི་ཐུགས་དམ་བསྐང༔ ནུབ་ཕྱོགས་འོག་མིན་བདེ་ཆེན་སྟུག་
པོ་བཀོད༔ ལྷུན་གྲུབ་ངེས་པ་ལྔ་ལྡན་ལོངས་སྐུའི་ཞིང༔ གང་འདུལ་སྤྲུལ་བས་
དོན་མཛད་བཅོམ་ལྡན་འདས༔ སྤྲུལ་འཁོར་སེམས་དཔའ་སེམས་མའི་ཐུགས་
དམ་བསྐང༔ གངས་ཅན་འགྲོ་བའི་ལྷ་སྐལ་སྤྱན་རས་གཟིགས༔ ཤེས་རབ་གསུམ་གྱིས་མུན་སེལ་འཇམ་པའི་དབྱངས༔ གསང་གསུམ་ཡོན་ཏན་ཀུན་གྱི་མཐུ་ཆེན་པོ༔ སྤྲུལ་སྐུ་ཕྱག་ན་རྡོ་རྗེའི་ཐུགས་དམ་བསྐང༔ རྒྱུ་རྐྱེན་ལས་འདས་སྤྲུལ་སྐུ་པདྨ་འབྱུང༔ གྲུབ་པའི་གཙུག་རྒྱན་མཁས་པ་ཤྲཱྀ་སེང༔ ཚེ་དབང་
ལྷ་ལྕམ་གཏེར་མཛོད་མཁར་ཆེན་བཟའ༔ གྲུབ་ཆེན་རྗེ་འབངས་རྣམས་ཀྱི་ཐུགས་དམ་བསྐང༔ དཔལ་ཆེན་སྒྲུབ་སྡེ་བརྒྱད་དང་ཕྲིན་ལས་ལྷ༔ ཀཱི་ལ་རིགས་ལྔ་ཁྲོ་བཅུ་ཁྲ་ཐབས་དང༔ སྒོ་སྐྱོང་མ་བཞི་ཤྭ་ན་རེ་ཏི་བཞི༔ རྡོ་རྗེ་ཕུར་
བའི་ལྷ་ཚོགས་ཐུགས་དམ་བསྐང༔ དུས་གསུམ་རྒྱལ་བའི་ཡུམ་མཆོག་ཀུན་བཟང་མོ༔ མ་མོ་མཁའ་འགྲོའི་གཙོ་མཆོག་ཝཱ་རཱ་ཧཱི༔ སྤྲུལ་བས་ལས་མཛད་མ་ཅིག་ཁྲོས་པ་ནག༔ འཇིགས་བྱེད་བདུད་འདུལ་དྲག་མོའི་ཐུགས་དམ་བསྐང༔
བདེ་མཆོག་དུས་འཁོར་གསང་འདུས་ཀྱཻ་རྡོ་རྗེ༔ འཇིགས་བྱེད་མ་ཧཱ་མ་ཡ་རྒྱུད་
སྡེ་ཡི༔ མདོ་སྔགས་ཕྱི་ནང་བསྟན་པའི་སྲོལ་འཛིན་པ༔ བོད་ཡུལ་མཁས་མཆོག་རྣམས་ཀྱི་ཐུགས་དམ་བསྐང༔ ད་ལྟ་དབང་བསྐུར་རྒྱུད་བཤད་མན་ངག་
གནང༔ ལུགས་གཉིས་གང་ལ་ཐུགས་ཁུར་མ་ལྟར་བརྩེ༔ དགེ་བཅུའི་སྤང་བླང་སྟོན་པའི་བཤེས་གཉེན་མཆོག༔ བཀའ་དྲིན་གསུམ་ལྡན་བླ་མའི་ཐུགས་
དམ་བསྐང༔ སྐྱེ་མེད་ཆོས་ཀྱི་དབྱིངས་ལས་མ་གཡོས་ཀྱང༔ གདུལ་བྱའི་
དོན་མཛད་གསང་སྔགས་བསྟན་པའི་བདག༔ ཆོས་མཛད་བུ་བཞིན་སྐྱོང་བའི་
མ་གཅིག་པུ༔ སྔགས་སྲུང་ཨེ་ཀ་ཛ་ཊཱའི་ཐུགས་དམ་བསྐང༔ མཐུ་ཆེན་མགོན་
པོ་མ་ཧཱ་ཀ་ལ་དང༔ ཕུར་སྲུང་བཅུ་གཉིས་ལྷ་མོ་ངན་ནེ་མ༔ རྒྱལ་ཆེན་སྐུ་ལྔ་དྲེགས་རྒྱལ་མཆེད་གསུམ་དང༔ དགོན་གནས་གཙུག་ལག་སྲུང་མའི་ཐུགས་དམ་བསྐང༔ གནས་ཡུལ་ཉེར་བཞི་ཡུལ་ཆེན་སོ་གཉིས་དང༔ དུར་ཁྲོད་བརྒྱད་
དང་ཧེ་རུའི་གནས་བཅུ་ན༔ བཞུགས་པའི་བསྟན་སྲུང་ར་ན་ཡ་ཙ་དང༔ མ་ཅིག་བརྒྱུད་པའི་སྲུང་མའི་ཐུགས་དམ་བསྐང༔ གྲུབ་ཐོབ་རི་སུལ་འགྲིམ་པའི་
རྣལ་འབྱོར་དང༔ བསླབ་གསུམ་ཁྲིམས་ལྡན་འཕགས་པའི་ནོར་གྱིས་ཕྱུག༔ བསྐྱེད་རྫོགས་གདེང་ལྡན་སྒྲུབ་པའི་རྒྱལ་མཚན་ལ༔ འཚོ་སྦྱོར་ཡོན་གྱི་བདག་
པོའི་ཐུགས་དམ་བསྐང༔ དུས་འཁྲུགས་མཚོན་བསྐལ་མུ་གེའི་རྒུད་གསོ་བ༔ རྒྱལ་ཆེན་བཞི་དང་ཛམ་ལྷ་རིགས་ལྔ་དང༔ ཁམས་གསུམ་དབང་སྡུད་ལྷ་ཆེན་ནོར་གྱི་བདག༔ བསམ་འཕེལ་དབང་གི་རྒྱལ་པོའི་ཐུགས་དམ་བསྐང༔ ཕ་མྱེས་གཏེར་སྲུང་དགེ་བསྙེན་འབྲོང་རི་དང༔ གསེར་རྫོང་གཡུ་མཚོ་དམར་ནག་རཀྟའི་མཚོ༔ ཡར་ལུང་གནས་བདུན་མཚོ་སྔོན་ཁྲི་ཤོག་དང༔ རྨ་གཡུ་རྩེ་གསུམ་དྲེགས་པའི་ཐུགས་དམ་བསྐང༔ ལས་དབང་སྨོན་ལམ་ཐེབས་པའི་སྐལ་ལྡན་དང༔ པདྨའི་སྨོན་ལམ་དབང་སྐལ་དུས་སུ་བབས༔ པདྨའི་གཟུངས་མཆོག་རིགས་ལྡན་གཟུངས་མ་ལྔ༔ ཆོས་བདག་བཀའ་བབས་བུ་ལྔའི་ཐུགས་དམ་བསྐང༔ དེ་ལྟར་བསྐང་ཞིང་བཤགས་པའི་མཐུ་སྟོབས་ཀྱིས༔
རྣལ་འབྱོར་ཉམས་ཆག་ཐམས་ཅད་བསྐང་གྱུར་ཅིག༔ ལས་ངན་རྟོག་སྒྲིབ་ཐམས་ཅད་བྱང་གྱུར་ཅིག༔ ཁམས་གསུམ་འཁོར་བའི་རྒྱ་མཚོ་སྟོང་གྱུར་ཅིིག༔
སྐུ་གསུམ་འབྲས་བུ་མངོན་གྱུར་ཨེ་མ་ཧོ༔ འབྲེལ་ཚད་པདྨའི་དགའ་ཚལ་ཕྱིན་
པར་ཤོག༔ བསྐངས་ཤིང་བཤགས་པའི་རྒྱལ་པོ་འདི༔ རིག་འཛིན་པདྨའི་ཐུགས་བཅུད་ཡིན༔སྙིང་
ནོར་ལྔ་ཡི་བགོ་སྐལ་དུ༔ དགོངས་པའི་བརྡ་ནས་བཏོན་པ་ཡིན༔ ས་མ་ཡ༔ རྒྱ་རྒྱ་རྒྱ༔ བཀའ་བབ་བུ་ཡི་མོས་ངོར་དུ། །ཆོས་ཀྱི་སྒྲོལ་མས་འཁྲུལ་སྣང་བྲིས། །ཚོགས་གཉིས་རྫོགས་པའི་རྒྱུར་གྱུར་ཅིག །སརྦ་མངྒ་ལཾ།